Document ID: 32004R1415

NÕUKOGU MÄÄRUS (EÜ) nr 1415/2004,
19. juuli 2004,
millega määratakse kindlaks maksimaalne aastane püügikoormus teatavate kalastuspiirkondade ja kalapüügiliikide osas
EUROOPA LIIDU NÕUKOGU,
võttes arvesse Euroopa Ühenduse asutamislepingut,
võttes arvesse nõukogu 4. novembri 2003. aasta määrust (EÜ) nr 1954/2003, mis käsitleb teatavate ühenduse kalastuspiirkondade ja kalavarudega seotud püügikoormuse korraldamist, (1) eriti selle artikli 11 lõiget 2,
ning arvestades järgmist:
(1)
Määrus (EÜ) nr 1954/2003 kehtestab püügikoormuse korraldussüsteemi juurutamise tingimused ja korra teatavate ühenduse kalastuspiirkondade ja kalavarude suhtes.
(2)
Liikmesriigid on esitanud komisjonile määruse (EÜ) nr 1954/2003 kohaselt nõutava teabe ja eelkõige andmed vähemalt 15meetrise kogupikkusega laevade aastase keskmise püügikoormuse kohta ajavahemikul 1998-2002 kõigis kõnealuses määruses määratletud piirkondades ja vähemalt 10meetrise kogupikkusega laevade aastase keskmise püügikoormuse kohta ajavahemikul 1998-2002 kõnealuses määruses määratletud bioloogiliselt tundlikes piirkondades.
(3)
Määruses (EÜ) nr 1954/2003 osutatud püügikoormuse taseme määramisel mõistetakse laevale paigutatud võimsuse all laeva võimsust vastavalt kalalaevade omaduste määratlemist käsitlevas nõukogu 22. septembri 1986. aasta määruses (EMÜ) nr 2930/86 (2) määratletule.
(4)
Komisjon edastas määruse (EÜ) nr 1954/2003 kohaselt nõutava teabe liikmesriikidele ja pärast nendega konsulteerimist hindas esitatud andmeid võrreldes neid varasemate või praeguste püügikoormuse korraldamisega seotud ühenduse meetmete kohaselt kehtestatud püügikoormuse piirangutega.
(5)
Liikmesriigi lipu all sõitvatele laevadele määratav maksimaalne aastane püügikoormus kalaliikide rühmade, piirkondade ja kalapüügiliikide kaupa peaks võrduma nende laevade üldise viieaastase püügikoormusega ajavahemikul 1998-2002 jagatuna viiega,
ON VASTU VÕTNUD KÄESOLEVA MÄÄRUSE:
Artikkel 1
Kohaldamisala
Käesoleva määrusega kehtestatakse igale liikmesriigile ning kõigi määruse (EÜ) nr 1954/2003 artiklites 3 ja 6 määratletud piirkondade ja kalapüügiliikide osas maksimaalne aastane püügikoormus.
Artikkel 2
Maksimaalsed püügikoormuse tasemed
1. Maksimaalsed aastase püügikoormuse tasemed määruse (EÜ) nr 1954/2003 artikli 3 lõike 1 punktides a ja b osutatud piirkondadele kalaliikide rühmade, piirkondade, kalapüügiliikide ja liikmesriikide kaupa sätestatakse käesoleva määruse I lisas.
2. Maksimaalsed püügikoormuse tasemed määruse (EÜ) nr 1954/2003 artikli 6 lõike 1 punktides a ja b osutatud piirkonnale kalaliikide rühmade, piirkondade, kalapüügiliikide ja liikmesriikide kaupa sätestatakse käesoleva määruse II lisas.
Artikkel 3
Piirkonnast läbisõit
1. Iga liikmesriik tagab, et püügikoormuse piirkonniti jagamine vastavalt määruse (EÜ) nr 1954/2003 artiklitele 3 ja 6 ei too kaasa kalastamisele kulutatava aja pikenemist võrreldes püügikoormuse tasemetega võrdlusperioodil.
2. Laeva sellisest piirkonnast, kus kalapüüki ei ole võrdlusperioodil toimunud, läbisõidu alusel määratletud püügikoormust ei või kasutada kalapüügi teostamiseks selles piirkonnas. Iga liikmesriik peab registreerima sellise püügikoormuse eraldi.
Artikkel 4
Metoodika
Iga liikmesriik tagab, et püügikoormuse registreerimiseks kasutatav metoodika on sama kui püügikoormuse tasemete määramiseks kasutatav metoodika vastavalt määruse (EÜ) nr 1954/2003 artiklitele 3 ja 6.
Artikkel 5
Muude püügikoormuse piirangute süsteemide järgimine
I ja II lisas kehtestatud maksimaalsed aastased püügikoormuse tasemed ei piira taastamiskavade või muude ühenduse õigusest tulenevate korralduslike meetmetega kehtestatud püügikoormuse piirangute kohaldamist tingimusel, et järgitakse väiksema püügikoormusega meedet.
Artikkel 6
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 19. juuli 2004

Labels: 6